  Майя Бывальцева Юрий Гагаринлы синпелетэз усьтӥзы «Ижысь «Аксион-холдинг» мотозавод» азьын. Сӥё-дано ужрадэ бадӟым куноос — летчик-космонавтъёс вуизы: СССР-лэн героез Александр Викторенко но Россилэн героез Олег Артемьев. «Туннэ зэмзэ но пусйымон нунал, малыке шуоно али ми космонавтлэн ӧнерезлы 55 ар тырмонэз пусйимы. Мон уг тодӥськы сыӵе карез, кытын Гагарин урам ӧвӧл. Синпелет, оло, котькуд карын ӧвӧл, но тӥляд со усьтӥське. Космонавтъёс та ужрадэз туж шуныт пумитазы но лэсьтэм ужды понна тау каризы. Милям звёздной городокын вань синпелет, ми понна со святой инты. Мон малпасько, тӥляд но озьы ик луоз», — вазиськиз люкаськемъёслы Александр Викторенко. Олег Артемьев предприятиысь ветеранъёслы тау кариз, соослэн тыршеменызы адями нырысьсэ инсьӧры лобӟиз. «Синпелетэз усьтон — инсьӧрез усьтӥсез сӥлы карон гинэ ӧвӧл, со тӥледыз, тӥлесьтыд уждэз, дӥсьтондэз данъян. Тӥтэк асьмелэн космонавтикамы ӧй луысал, историын сыӵе учыр — инсьӧр вакытэз усьтон ӧй луысал», — вераз Олег Артемьев ветеранъёслы. Со сяна, космонавт оскемзэ вераз, солэн ужъюлтошъёсыз пӧлын Удмуртиын вордскем адями но одно ик луоз шуыса. «Мон сӥзисько, 5 ар ортчыса, куке та синпелетэз усьтонлы 5 ар тырмоз, отрядын одно ик мед луысал татын ужам космонавт. Егитъёс, одно ик гожтэ куриськон но шеде отрядэ, тӥляд музъемды вылысь адями одно ик луыны кулэ», — вераз Олег Артемьев. Предприятилэн кивалтӥсез Геннадий Кудрявцев верамъя, синпелетэз усьтон буре ваён гинэ уз луы, Атыкай музъемез гажан мылкыдэз но ӝутоз. Кызьы вераз скульптор Павел Медведев, Ижкарын пуктэм синпелет быдэсак укша Люберцыысь памятниклы, сое кылдытӥз Александр Новиков. «Ми Лондонлы копия лэсьтӥмы, соин ик милям луонлыкмы вал эшшо одӥг копиез лэсьтыны Ижкарлы. Соос быдэсак одӥг кадесь. Соос тупало материалэзъя но, суредэзъя но, графикаезъя но», — валэктӥз Павел Медведев. Юрий Гагаринлы синпелетэз кисьтӥзы Удмуртиысь со предприятиын ик, кытын Лондонлы копиез лэсьтӥзы. Пӧртэмез одӥг — инъетэз. Ижкарын со тунсыкогес лэсьтэмын. Ватсаса вералом на, «Ижысь мотозавод» инсьӧрез усьтонлы тӥрлык поттӥсь нырысетӥ предприятиос пӧлын вал. Нырысетӥ адямиез инсьӧры келянэ пыриськемез понна Ленин орден басьтӥз. «Аксион» кунлэн вань космической программаосаз пыриськиз: «Восток», «Венера», «Марс», «Салют», «Мир», «Союз», «Прогресс», «Фобос», «Союз-Аполлон», «Буран-Энергия», МКС но мукет. Али предприятиын бортовой аппаратъёс, ракетаос нуллӥсьёслы телеметрической сӧзнэтъёс, инсьӧр корабльёслы матэктон но герӟаськон понна антеннаос но мукет вузъёс потто. Александр Викторенко — Россиысь омыр ожгар кужымъёсысь полковник, 1-тӥ классъем космонавт, 3-тӥ классъем лётчик-испытатель. Ньыль пол лобаз «Мир» станице. Инсьӧрын оглом 489 уй-нунал 1 час 35 минут 17 секунд вал. Куать пол усьтэм инсьӧры потаз, станцилэн палэназ 19 час 39 минут улӥз. Совето Союзлэн героез, пусъемын орденъёсын но медальёсын. 1994-тӥ арын лобӟон азяз нырысетӥез православи священникез бакель карыны куриз. Берло со сямлы пӧрмиз. Олег Артемьев — Россиысь космонавт-испытатель. «Союз ТМА-12 М» кораблен Калыккуспо инсьӧр станцие лобаз 2014-тӥ арынюжтолэзе-куарусёнэ. МКС-39/МКС-40 инсьӧр экспедициосы пыриськиз. Инсьӧрын вал 169 уй-нунал 5 час 5 минут 44 секунд. Кык пол потаз усьтэм инсьӧры. Станцилэн палэназ ужаз 12 час 34 минут. Люберцыын Юрий Гагаринлы синпелетэз пуктӥзы 1984-тӥ арын ремесленной училище азьын. Ӵапак отын дышетскиз нырысетӥез космонавт. Синпелетлэн ӝуждалаез 363 сантиметр. Кисьтэмын кремнийлэсь но алюминийлэсь суретлэсь. 2011-тӥ арын солэн копиез Лондонын пуктэмын. Тегъёс: Лулчеберет Ижкар Аксион Удмуртия синпелет ЮрийГагарин инсьӧр  